b"\n_START_ARTICLE_\nAdhokracija\n_START_PARAGRAPH_\nAdhokracija je fleksibilna organizacijska struktura, ki temelji na zdru\xc5\xbeevanju mo\xc4\x8di in znanja v multidisciplinarnih timih. Pogosta je v svetovalnih in ogla\xc5\xa1evalskih podjetjih ter v inovativnih in\xc5\xbeenirskih podjetjih.\n_START_SECTION_\nPojem\n_START_PARAGRAPH_\nBeseda adhokracija izvira iz latinske fraze ad hoc 'posebej za ta namen' in gr\xc5\xa1ke besede kratein 'vladati'. Termin je prvi uporabil Warren Bennis v knjigi The temporary society leta 1968, koncept pa je naprej razvil Henry Mintzberg. Adhokracija je kompleksna in dinami\xc4\x8dna organizacijska struktura prihodnosti za razliko od birokracije, ki je zastarela oblika organizacije._NEWLINE_Razpon kontrole je v adhokraciji ozek. Vodenje in upravljanje, ki ga izvajajo mened\xc5\xbeerji se razlikuje od klasi\xc4\x8dnega dajanja navodil in ukazov in neposrednega nadzora nad izvajalci. Delo temelji na pogajanju, povezovanju in koordinaciji dela. Vpliv managerjev temelji bolj na njihovi strokovnosti kot pa iz njihove formalne pozicije._NEWLINE_Strategije v adhokraciji niso natan\xc4\x8dno na\xc4\x8drtovane, ker je vodilo inovativnost, ki pa ne more biti vnaprej dolo\xc4\x8dena, saj bi to omejevalo fleksibilnost organizacije. Strategija se tako razvija sproti in se nikoli ne stabilizira, temve\xc4\x8d se spreminja s projekti. Strate\xc5\xa1ki vrh organizacije posveti veliko \xc4\x8dasa strate\xc5\xa1kim izbiram in manj nadzorovanju, kajti inovativno delo je te\xc5\xbeko nadzorovati. Eksperimentiranje in inovacije organizacijo dr\xc5\xbeijo skupaj, novi in edinstveni izdelki ali storitve pa zagotavljajo uspeh organizacije. Adhokracija daje strate\xc5\xa1ki poudarek rasti in pridobivanju novih sredstev. Adhokracija ustreza inovatorjem in vizionarskim podjetnikom."